               ЕВРОПЕЙСКА КОМИСИЯ
            Брюксел, 25.11.2020
            COM(2020) 774 final
            2020/0343(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за упълномощаване на Комисията да гласува в подкрепа на увеличението на капитала на Европейския инвестиционен фонд

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Съюзът, представляван от Комисията, е акционер в Европейския инвестиционен фонд (ЕИФ) от създаването му. Понастоящем той притежава 29,7 % от акциите. По-голямата част от акциите (58,9 %) са собственост на Европейската инвестиционна банка. Останалите (11,4 %) са собственост на други финансови институции.

                  Като се има предвид очакваното въздействие на кризата, предизвикана от COVID-19, и с цел да се допринесе за отговора на Съюза и ЕИФ на кризата чрез изпълнението на очакваната програма InvestEU, включена в многогодишната финансова рамка за периода 2021—2027 г., Съветът на директорите на ЕИФ [реши] да предложи капиталът да бъде увеличен по време на общото събрание, на което Комисията, представляваща Съюза в качеството си на акционер в ЕИФ, трябва да бъде в позицията да гласува по увеличението.

               ЕИФ изчисли непосредствена нужда от увеличение на уставния му капитал в размер на 2 870 000 000 EUR, което съответства на вливането на 1 250 000 000 EUR. За да се реагира ефективно на кризата, предизвикана от COVID-19, увеличението на капитала следва да бъде извършено възможно най-скоро.

               Настоящото предложение има за цел да позволи на Комисията, представляваща Съюза на общото събрание, да гласува в подкрепа на увеличението на капитала на ЕИФ.

                  В член 32 от предложението на Комисията за Регламент на Европейския парламент и на Съвета за създаване на програмата InvestEU [2020/0108 (COD), Регламент за InvestEU] се предвижда Съюзът да участва в увеличението на капитала и първоначално тази разпоредба беше предвидена да послужи имплицитно като правно основание за това Комисията да гласува в подкрепа на увеличението на капитала на общото събрание на ЕИФ. Като се има предвид обаче, че е налице известна несигурност по отношение на момента, в който Регламентът за InvestEU ще влезе в сила, преди това трябва да бъде прието отделно решение, с което Комисията да бъде упълномощена да гласува в подкрепа на увеличението на капитала по време на общото събрание, за да е възможно периодът за записване на увеличението на капитала да започне своевременно.

                  По този начин акционерите на ЕИФ, различни от Съюза, ще могат да предоставят необходимата капиталова подкрепа непосредствено след началото на периода за записване, дори ако той продължава по-дълго, за да се даде възможност на всички акционери да вземат решение да участват в съответствие със своите правила и процедури. След това Съюзът може да участва в увеличението на капитала и да запише акции след влизането в сила (на Регламента за InvestEU) и в съответствие с правното основание за своето участие, както и ако този регламент бъде приет от съзаконодателите. В съответствие с член 5, параграф 3 от устава на ЕИФ всеки член има право да запише част от увеличението, съответстваща на съотношението, съществувало между акциите, записани от този член, и общия брой на записаните акции на ЕИФ преди увеличението на капитала.

               •Съгласуваност с действащите разпоредби в тази област на политиката

                  Допълнителният капитал ще даде възможност на ЕИФ да изпълни очакваната програма InvestEU в качеството му на ключов партньор по изпълнението, предвиден в Регламента за InvestEU, и по този начин ще допринесе за подобряване на конкурентоспособността и социално-икономическата конвергенция и сближаване в Съюза, като същевременно подкрепя възстановяването от предизвиканата от COVID икономическа криза, по-специално във връзка с подпомагането на иновативните МСП. Подкрепата ще включва принос в областта на иновациите и цифровизацията, за ефективното използване на ресурсите в съответствие с целите на кръговата икономика, за устойчивостта и приобщаващия характер на икономическия растеж в Съюза и за устойчивостта и интеграцията на неговите капиталови пазари, включително чрез решения, които отстраняват разпокъсаността на капиталовите пазари в Съюза и разнообразяват източниците на финансиране за предприятията от Съюза. Освен това увеличението на капитала ще даде възможност за по-нататъшно развитие на ролята на ЕИФ в управлението на националните и регионалните програми, като по този начин ще допринесе за постигане на целите на политиката на ЕС за подобряване на достъпа на МСП до финансиране, насърчаване на регионалното развитие и подпомагане на целите на съюза на капиталовите пазари.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  В своя член 3 Решение № 94/375/ЕО на Съвета съдържа специална разпоредба относно увеличенията на капитала, според която позицията на Съюза относно евентуалното увеличаване на капитала на ЕИФ и относно участието му в това увеличение се определя с единодушие от Съвета, който действа по предложение на Комисията и след консултация с Европейския парламент. Тази разпоредба обаче не може да се използва като правно основание за ново решение относно гласуването за увеличаване на капитала на ЕИФ и за участието на Съюза в увеличаване на капитала на ЕИФ с оглед на развитието на съдебната практика на Съда на Европейския съюз по отношение на т.нар. „вторични правни основания“
                     1
                  . Вместо това следва да бъде предложено първично право.

                  С оглед на целите и дейностите на ЕИФ, определени в неговия устав, и решенията, взети от неговите управителни органи в съответствие с устава, и с оглед на основната цел, преследвана с увеличението на капитала, а именно да се подкрепят МСП, иновациите и работните места успоредно с посрещането на други належащи нужди, като изменението на климата, облекчаването на последиците от COVID-19 и цифровизацията на икономиката на ЕС, по-специално чрез изпълнението на очакваната програма InvestEU, като по този начин се насърчават действия в подкрепа на промишлеността на Съюза, член 173, параграф 3 от ДФЕС се счита за подходящо правно основание за предложеното от Комисията увеличаване на капитала.

                  Решение № 562/2014/EС на Европейския парламент и на Съвета от 15 май 2014 г. относно участието на Европейския съюз в увеличаването на капитала на Европейския инвестиционен фонд (ОВ L 156, 24.5.2014 г., стр. 1) също се основаваше на член 173, параграф 3 от ДФЕС.

               •Субсидиарност (при неизключителна компетентност)

                  Съюзът, представляван от Комисията, в качеството си на акционер в ЕИФ разполага с изключителни правомощия да гласува решения за увеличаване на капитала на ЕИФ.

               •Пропорционалност

                  Допълнителният уставен капитал, доколкото е записан от акционерите на ЕИФ, ще осигури на ЕИФ капитала, от който той се нуждае, за да допринесе за постигането на целите на ЕС.

               3.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета, тъй като гласуването на общото събрание относно увеличаването на капитала на ЕИФ не задължава Съюза да запише акции. Отражението върху бюджета ще произтича единствено от Регламента за InvestEU, който осигурява правното основание за участието на Съюза в увеличението на капитала.

               2020/0343 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за упълномощаване на Комисията да гласува в подкрепа на увеличението на капитала на Европейския инвестиционен фонд

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 173, параграф 3 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет
                  2
               ,—

               в съответствие с обикновената законодателна процедура,

               като имат предвид, че:

               (1)Съгласно член 5, параграф 2 от устава на Европейския инвестиционен фонд (Фонда) уставният капитал на Фонда може да бъде увеличен с решение на общото събрание, прието с мнозинство от 85 % от подадените гласове.

               (2)Като се има предвид очакваното въздействие на кризата, предизвикана от COVID-19, и с цел да се допринесе за реакцията на Съюза и на Фонда на кризата чрез изпълнението на очакваната програма InvestEU
                  3
               , включена в многогодишната финансова рамка за периода 2021—2027 г. и чрез по-нататъшно развитие на ролята на ЕИФ в управлението на националните и регионалните програми, Фондът изчисли непосредствена необходимост от увеличение на уставния му капитал в размер на 2 870 000 000 EUR.

               (3)Съветът на директорите на Фонда [реши] да поиска от общото събрание да бъде одобрено увеличение на уставния капитал на Фонда с 2 870 000 000 EUR чрез емитирането на 2 870 нови акции, както и условията за плащане и другите условия за това увеличаване на капитала. Ако увеличението на капитала бъде одобрено, номиналната стойност на всяка нова акция ще бъде 1 000 000 EUR и за всяка записана акция ще се плаща 20 % от номиналната ѝ стойност. Общото събрание може да поиска останалите 80 % да бъдат платени по условията, предвидени в член 7, параграф 3 от устава на Фонда. Всички акции, независимо дали са съществуващи или новоемитирани, ще имат еднаква стойност и ще дават равни права във всяко отношение.

               (4)Съветът на директорите предложи новоодобрените акции да бъдат записвани през единен период на записване, започващ веднага след одобряването на увеличението на капитала от общото събрание и приключващ на 30 септември 2021 г. Съюзът ще може да участва в записването по условията, определени в решението на общото събрание, след като влезе в сила правното основание, с което се одобрява участието на Съюза в увеличението на капитала.

               (5)За да се даде възможност на представителя на Съюза в общото събрание да гласува по увеличението на капитала възможно най-скоро, настоящото решение следва да бъде прието спешно. Поради това се счита за целесъобразно да се предвиди изключение от осемседмичния и десетдневния срок по член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия.

               (6)По същата причина настоящото решение следва да влезе в сила в деня след публикуването му,

               ПРИЕХА НАСТОЯЩОТО РЕШЕНИЕ:

               Член 1

               Комисията, представляваща Съюза, се упълномощава да гласува на общото събрание на Европейския инвестиционен фонд в подкрепа на предложеното увеличение на капитала с 2 870 000 000 EUR.

               Член 2

               Настоящото решение влиза в сила в деня след деня на публикуването му в Официален вестник на Европейския съюз.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        Решение на Съда от 6 май 2008 г. по дело C-133/06, Европейски парламент/Съвет на Европейския съюз, ECLI:EU:C:2008:257.

                     (2)

                        ОВ C , , стр. .

                     (3)

                        Предложение за Регламент на Европейския парламент и на Съвета за създаване на програмата InvestEU 2020/0108 (COD).


               ЕВРОПЕЙСКА КОМИСИЯ
            Брюксел, 26.11.2020
            COM(2020) 781 final
            2020/0346(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Съвета на министрите на Енергийната общност и в Постоянната група на високо равнище на Енергийната общност (Тиват, Черна гора, 16 и 17 декември 2020 година)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в Съвета на министрите на Енергийната общност и в Постоянната група на високо равнище („ПГВР“) на Енергийната общност във връзка с редица актове с правно действие за ЕС по смисъла на член 218, параграф 9 от ДФЕС, които тези два органа възнамеряват да приемат на 16 и 17 декември 2020 г. Освен това то включва и точки от дневния ред на Съвета на министрите, които не попадат в обхвата на член 218, параграф 9 от ДФЕС, но някои от тях изискват политическо одобрение от Съвета (това одобрение ще бъде поискано отделно).

               2.Контекст на предложението

               2.1.Договор за създаване на Енергийна общност

               Договорът за създаване на Енергийна общност („ДСЕО“) има за цел да създаде стабилна регулаторна и пазарна рамка и единно регулаторно пространство за търговия на мрежова енергия чрез прилагане в страните, които не са държави — членки на ЕС, на частите от достиженията на правото на ЕС в областта на енергетиката, по които има споразумение. Споразумението влезе в сила на 1 юли 2006 г. Европейският съюз е страна по ДСЕО
                  1
               . В ДСЕО страните по ДСЕО, които не са държави — членки на ЕС, са означени като „договарящите страни“.

               2.2.Съвет на министрите и ПГВР на Енергийната общност

               Съветът на министрите осигурява постигане на целите, определени в ДСЕО. Той предоставя общите политически насоки, предприема мерки и приема процедурни актове. Всяка страна има един глас, като Съветът на министрите действа по различни правила за гласуване в зависимост от темата. ЕС е една от деветте страни и има един глас, също в зависимост от обсъжданата тема.

               Гласуване с единодушие се прилага по отношение на предвидените актове, изброени по-долу в раздел 2.3, точки 2.3.1 и 2.3.2 (член 100 от ДСЕО) и точка 2.3.5 (член 92, параграф 1 от ДСЕО).

               Две трети мнозинство се прилага по отношение на предвидените актове, изброени по-долу в раздел 2.3, точка 2.3.3 и в раздел 2.4, точка 4 (член 82 от ДСЕО, член 83 от ДСЕО).

               По отношение на предвидените актове, изброени по-долу в раздел 2.3, точка 2.3.4 (член 91, параграф 1, буква а) от ДСЕО), се прилага гласуване с обикновено мнозинство.

               По отношение на предвидения акт, посочен по-долу в раздел 2.3, точка 2.3.6, Съветът на министрите назначава с консенсус членовете на Консултативния комитет.

               По отношение на предвидения акт, посочен по-долу в раздел 2.4, точки 1, 2 и 3, Съветът на министрите приема решението с консенсус.

               ПГВР е важен спомагателен орган към Съвета на министрите. Тя може, наред с други задачи, да предприема мерки, в случай че е упълномощена за това от Съвета на министрите. ЕС е представен в ПГВР и има един глас.

               В член 47 от ДСЕО се предвижда: „Съветът на министрите осигурява постигане на целите, отразени в настоящия договор. Той: [...] б) предприема мерки [...]“.

               Що се отнася до предвидения акт, посочен по-долу в раздел 2.3, точка 7, Постоянната група на високо равнище гласува с мнозинство от две трети от подадените гласове.

               2.3Предвидени актове на Съвета на министрите и ПГВР

               На 17 декември 2020 г. Съветът на министрите, а на 16 декември 2020 г. ПГВР ще приемат редица актове.

               Настоящото предложение за решение съгласно член 218, параграф 9 от ДФЕС се отнася до позицията, която трябва да се заеме от името на Съюза по отношение на следните предвидени актове на Съвета на министрите:

               2.3.1. Решение 2020/.../MC-EnC относно прилагането на Регламент (ЕС) 2019/2146 на Комисията от 26 ноември 2019 г. за изменение на Регламент (ЕО) № 1099/2008 на Европейския парламент и на Съвета относно статистиката за енергийния сектор, що се отнася до актуализирането на годишните, месечните и краткосрочните месечни статистически данни за енергийния сектор

               2.3.2. Решение 2020/.../MC-EnC относно прилагането на Регламент за изпълнение (ЕС) 2019/803 на Комисията от 17 май 2019 г. относно техническите изисквания към съдържанието на докладите за качеството на европейските статистически данни за цените на природния газ и електроенергията съгласно Регламент (ЕС) 2016/1952 на Европейския парламент и на Съвета

               2.3.3. Решение 2020/.../MC-EnC относно съставянето на списък с проекти от интерес за Енергийната общност

               2.3.4. Решения по член 91, параграф 1 от ДСЕО за установяване на нарушение на ДСЕО в следните случаи:

               а)Решение 2020/…/MС-EnC за неизпълнение от Сърбия на Договора за създаване на Енергийна общност по дело ECS-13/17;

               б)Решение 2020/.../MC-EnC за неизпълнение от Босна и Херцеговина на Договора за създаване на Енергийна общност по дело ECS-10/18.

               2.3.5. Решения по член 92, параграф 1 от ДСЕО:

               а)Решение 2020/.../MC-EnC относно приемането на мерки в отговор на сериозни и продължителни нарушения от страна на Босна и Херцеговина съгласно член 92, параграф 1 от Договора за създаване на Енергийна общност по дела ECS-8/11S, ECS-2/13S и ECS-6/16S;

               б)Решение 2020/.../MC-EnC за установяване на сериозно и продължително нарушение от страна на Украйна съгласно член 92, параграф 1 от Договора по дело ECS-1/18S;

               в) Решение 2020/.../MC-EnC за установяване на сериозно и продължително нарушение от страна на Сърбия съгласно член 92, параграф 1 от Договора по дело ECS-10/17S.

               2.3.6. Назначаване на членовете на Консултативния комитет в съответствие с член 32, параграф 3 от Процедурен акт № 2008/01/MC-EnC относно Процедурния правилник за уреждане на спорове, изменен с Процедурен акт 2015/04/MC-EnC.

               Настоящото предложение за решение съгласно член 218, параграф 9 от ДФЕС се отнася до позицията, която трябва да се заеме от името на Съюза по отношение на следните предвидени актове на ПГВР:

               2.3.7. Процедурен акт за изменение на Процедурен акт № 01/2011 PHLG-EnC на Постоянната група на високо равнище на Енергийната общност от 23 март 2011 г. за определяне на правилата, уреждащи арбитражната процедура по въпроси, свързани с персонала, съгласно член 14 от Правилника за персонала на Енергийната общност.

               Целта на предвидените актове на Съвета на министрите и на ПГВР (по-нататък наричани общо „предвидените актове“) е да се улесни постигането на целите на ДСЕО и функционирането на Секретариата на Енергийната общност във Виена, който, наред с другото, предоставя административна подкрепа на Съвета на министрите.

               2.4.Други въпроси в дневния ред

               За изчерпателност следва да се отбележи, че в допълнение на предвидените актове ще има и някои други въпроси в дневния ред на заседанията на Съвета на министрите и на ПГВР. Във връзка с тези въпроси Комисията възнамерява да изложи следните позиции от името на Съюза:

               1.Общи политически насоки от 2020 г. относно целите за 2030 г. и неутралността по отношение на климата за Енергийната общност и нейните договарящи страни

               Сред основните цели на ДСЕО са създаването на интегриран и устойчив общоевропейски енергиен пазар, основан на стабилна регулаторна и пазарна рамка, която привлича инвестиции, необходими за икономическото развитие и социалната стабилност, подобряване на състоянието на околната среда, както и насърчаване на използването на енергия от възобновяеми източници. Тъй като енергийният сектор е един от основните източници на емисии на парникови газове и като се има предвид тясната обвързаност между енергийната политика и климата, важно е да се укрепи рамката на политиката относно енергийната ефективност, енергията от възобновяеми източници и емисиите на парникови газове в Енергийната общност.

               Съветът на министрите на Енергийната общност прие Препоръка 2016/02/MC-EnC за подготовка за изпълнение на Регламент (ЕС) № 525/2013 относно механизъм за мониторинг и докладване на емисиите на парникови газове и Препоръка 2018/01/MC-EnC относно подготовката за изготвяне на интегрирани национални планове за енергетиката и климата от договарящите страни на Енергийната общност.

               Директивата за енергията от възобновяеми източници от 2009 г. и Директивата относно енергийната ефективност от 2012 г. бяха приети и станаха част от правния ред на Енергийната общност чрез решения на Съвета на министрите, като включват цел за 2020 г. за Енергийната общност като цяло по отношение на енергийната ефективност (изразена като първично енергопотребление и крайно потребление на енергия) и специфични цели за 2020 г. за всяка договаряща страна по отношение на енергията от възобновяеми източници.

               През ноември 2018 г. Съветът на министрите прие Общи политически насоки относно целите за 2030 г. за договарящите страни на Енергийната общност. Насоките представляваха политическия консенсус относно определянето на три отделни цели до 2030 г. в областта на климата и енергетиката: цел за енергийна ефективност, цел за дела на възобновяемите енергийни източници и цел за намаляване на емисиите на парникови газове. Тези цели следва да са в съответствие с целите на ЕС за периода до 2030 г., да отразяват равностойната амбиция на договарящите страни и да са съобразени със социално-икономическите различия, технологичното развитие и Парижкото споразумение относно изменението на климата.

               Политическите споразумения, сключени от Съвета на Европейския съюз и Европейския парламент през 2018 г. и началото на 2019 г., дадоха възможност за влизане в сила от юни 2019 г. на всички правила, въведени от пакета „Чиста енергия за всички европейци“. Трите цели в областта на енергетиката и климата до 2030 г. за намаляване най-малко с 40 % на емисиите на парникови газове в сравнение с 1990 г., цел за енергийна ефективност от най-малко 32,5 % и цел за енергия от възобновяеми източници от най-малко 32 % са изцяло заложени в законодателството на ЕС, но преразглеждането във възходяща посока на тези цели ще бъде предложено през 2021 г. след предложението на Комисията от 17 септември 2020 г. за намаляване на емисиите на парникови газове в ЕС най-малко с 55 % до 2030 г. в сравнение с нивата от 1990 г.

               След приемането на Препоръка 2018/01/MC-EnC и с оглед на задълженията на договарящите страни в процеса на присъединяване към ЕС и техните ангажименти в рамките на Рамковата конвенция на ООН по изменение на климата (РКООНИК) и Парижкото споразумение, заедно със съответните им национално определени приноси (НОП), на 17 декември 2020 г. Съветът на министрите на Енергийната общност ще продължи обсъжданията си относно енергийната ефективност, възобновяемите енергийни източници и целите за намаляване на емисиите на парникови газове за 2030 г., които са също толкова амбициозни в сравнение с целите за 2030 г. в Европейския съюз, и са в съответствие с по-голямата амбиция на ЕС, заложена в изменение на предложения Европейски законодателен акт за климата, за да се включи целта за намаляване на емисиите до 2030 г. най-малко с 55 % като стъпка към целта за неутралност по отношение на климата до 2050 г.

               Проектът на общите политически насоки от 2020 г. относно целите за 2030 г. и неутралността по отношение на климата  за Енергийната общност и нейните договарящи страни ще представлява политическият консенсус, постигнат в Съвета на министрите, и ще предложи политически насоки за тяхното определяне.

               От името на Европейския съюз Комисията възнамерява да подкрепи приемането на проекта за общи политически насоки от 2020 г. Незначителни промени в проекта за общи политически насоки от 2020 г. могат да бъдат одобрени от Комисията, с оглед на коментарите на договарящите страни на Енергийната общност преди или по време на заседанието на Съвета на министрите, без да е необходимо допълнително решение на Съвета.

               2.Годишен доклад за дейността на Енергийната общност за периода 2019—2020 г.

               От името на Европейския съюз Комисията възнамерява да подкрепи приемането на годишния доклад за 2019—2020 г.

               3. Освобождаване на директора от финансова отговорност за 2019 г. въз основа на одитния доклад за годината, приключила на 31 декември 2019 г., декларация за достоверност на одиторите и доклад на Бюджетния комитет

               От името на Европейския съюз Комисията възнамерява да подкрепи приемането на Решение 2020/1/MC-EnC относно освобождаването от отговорност във връзка с изпълнението на бюджета на директора на Секретариата на Енергийната общност за 2019 г.

               4. Препоръка 2020/1/MC-EnC относно проекти от взаимен интерес между договарящите страни и държавите — членки на Европейския съюз

                  На 16 октомври 2015 г. Съветът на министрите на Енергийната общност прие Решение относно прилагането на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура
                  2
               . Целта на тази мярка беше да се създаде правна рамка за подреждане по важност на ключовите енергийни инфраструктурни проекти между договарящите страни и между договарящите страни и държавите — членки на ЕС.

                  Регламент (ЕС) № 347/2013, приет в рамките на Енергийната общност, установява всеобхватна рамка за рационализиране на процедурите по издаване на разрешения, регулиране и разпределяне на разходите в договарящите страни. Съгласно него се изисква също така, при спазване на няколко критерия, с решение на Съвета на министрите да се състави съгласно дял III от Договора за създаване на Енергийна общност списък с приоритетни инфраструктурни проекти, наречен „Проекти от интерес за Енергийната общност (ПИЕО)“. Освен това с регламента се предоставя възможност за прилагане на неговите разпоредби по отношение на проекти от взаимен интерес (ПВИ), т.е. проекти, които са признати от две съседни държави (договаряща страна, от една страна, и държава членка, от друга страна) като важни, но които нямат правен статут на ПИЕО. Крайният срок за транспониране на основните разпоредби на регламента и срокът за изготвяне на списъка с проекти от интерес за Енергийната общност беше 31 декември 2016 г.

                  В съответствие с разпоредбите на Регламент (ЕС) № 347/2013, приет в Енергийната общност, бяха създадени две работни групи, които да подготвят списъка с ПИЕО и съответно списъка с ПВИ. Проектите, представени от организаторите на проекти, бяха обсъдени в рамките на обществена консултация, стартирана от Секретариата на Енергийната общност на 30 март 2020 г. През 2020 г. проектите бяха оценени по отношение на тяхната допустимост за статут на ПИЕО и ПВИ.

               Беше направен анализ на разходите и ползите за всеки проект, завършил с класирането на проектите по конкретни резултати според степента на изпълнение на критериите. В края на процеса, въз основа на консенсус, на Постоянната група на високо равнище (ПГВР) беше предложен проект на предварителен списък с ПВИ, който беше одобрен на 16 юли 2020 г. След положителното становище от Регулаторния съвет на Енергийната общност, получено на 28 юли 2020 г., окончателният списък с ПВИ трябва да бъде одобрен от Съвета на министрите на 17 декември 2020 г.

               Списъкът с ПВИ е валиден за срок от две години от датата на приемането му и е ограничен до рамката на Регламент (ЕС) № 347/2013. Всяко бъдещо актуализиране на този списък в рамките на Енергийната общност следва надлежно да отразява развитието на равнище ЕС и на равнище Енергийна общност, по-специално по отношение на целите за 2030 г. и намаляването на емисиите на парникови газове, както и бъдещото преразглеждане на Регламент (ЕС) № 347/2013.

               Позицията, която трябва да се заеме от името на Съюза в Съвета на министрите, следва да бъде одобрението на проекта за препоръка.

               При необходимост Комисията ще потърси одобрението на Съвета.

               3.Позиция, която трябва да се заеме от името на Съюза

               3.1.Предвидени актове на Съвета на министрите

               3.1.1.Решение 2020/.../MC-EnC относно прилагането на Регламент (ЕС) 2019/2146 на Комисията от 26 ноември 2019 г. за изменение на Регламент (ЕО) № 1099/2008 на Европейския парламент и на Съвета относно статистиката за енергийния сектор, що се отнася до актуализирането на годишните, месечните и краткосрочните месечни статистически данни за енергийния сектор

               Комисията установи няколко аспекта на статистическите данни за енергийния сектор, събрани съгласно Регламент (ЕО) № 1099/2008, които трябваше да бъдат актуализирани и впоследствие изменени с Регламент (ЕС) 2019/2146. Тези промени се отнасят по-специално до по-голямата разбивка на статистическите данни за крайното потребление на енергия в промишлеността, концептуалните корекции за определенията за търговия с природен газ, за да се подобри съгласуваността, някои отчетни елементи да станат задължителни и да се подобри навременността на месечното събиране на данни за въглищата и електроенергията. За целите на адекватното събиране на статистически данни в договарящите страни от Енергийната общност е целесъобразно Регламент (ЕС) 2019/2146 да бъде транспониран в достиженията на правото на Енергийната общност.

               От името на Европейския съюз Комисията възнамерява да подкрепи приемането на решението.

               3.1.2.Решение 2020/.../MC-EnC относно прилагането на Регламент за изпълнение (ЕС) 2019/803 на Комисията от 17 май 2019 г. относно техническите изисквания към съдържанието на докладите за качеството на европейските статистически данни за цените на природния газ и електроенергията съгласно Регламент (ЕС) 2016/1952 на Европейския парламент и на Съвета

               С Регламент (ЕС) 2016/1952 е установена рамката за изготвяне на съпоставими европейски статистически данни за цените на природния газ и електроенергията. Съгласно този регламент на всеки 3 години държавите членки трябва да предоставят на Комисията (Евростат) стандартни доклади за качеството на данните. Тези доклади следва да включват информация относно обхвата и събирането на данните, критериите за изчисление, използваните методика и източници на данни, както и всички промени в тях. За целите на правилното събиране на статистически данни в договарящите страни на Енергийната общност е целесъобразно Регламент (ЕС) 2016/1952 да бъде транспониран в достиженията на правото на Енергийната общност.

               От името на Европейския съюз Комисията възнамерява да подкрепи приемането на решението.

               3.1.3. Решение 2020/.../MC-EnC относно съставянето на списък с проекти от интерес за Енергийната общност

                  На 16 октомври 2015 г. Съветът на министрите на Енергийната общност прие Решение относно прилагането на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура
                  3
               . Целта на тази мярка беше да се създаде правна рамка за подреждане по важност на ключовите енергийни инфраструктурни проекти между договарящите страни и между договарящите страни и държавите — членки на ЕС.

                  Регламент (ЕС) № 347/2013, приет в рамките на Енергийната общност, установява всеобхватна рамка за рационализиране на процедурите по издаване на разрешения, регулиране и разпределяне на разходите в договарящите страни. Съгласно него се изисква също така, при спазване на няколко критерия, с решение на Съвета на министрите да се състави съгласно дял III от Договора за създаване на Енергийна общност списък с приоритетни инфраструктурни проекти, наречен „Проекти от интерес за Енергийната общност (ПИЕО)“. Крайният срок за транспониране на основните разпоредби на регламента и крайният срок за изготвяне на първия списък с ПИЕО беше 31 декември 2016 г. Списъкът се актуализира на всеки две години.

                  В съответствие с разпоредбите на Регламент (ЕС) № 347/2013, възприет в Енергийната общност, бяха създадени две работни групи, за да се изготви списък с ПИЕО. Проектите, представени от организаторите на проекти, бяха предмет на обществена консултация, стартирана от Секретариата на Енергийната общност на 30 март 2020 г. През 2020 г. проектите бяха оценени по отношение на допустимостта им за получаване на статут на ПИЕО. Беше извършен анализ на разходите и ползите на всеки проект, завършил с класирането на проектите според конкретни резултати в зависимост от степента на изпълнение на критериите. В края на процеса, въз основа на консенсус, на Постоянната група на високо равнище беше предложен проект на предварителен списък с ПИЕО, който беше одобрен на 16 юли 2020 г. След положителното становище на Регулаторния съвет на Енергийната общност от 28 юли 2020 г. окончателният списък с ПИЕО трябва да бъде одобрен от Съвета на министрите на 17 декември 2020 г.

               Списъкът с ПИЕО е валиден за срок от две години от датата на приемането му и е ограничен до рамката на Регламент (ЕС) № 347/2013. Всяко бъдещо актуализиране на този списък в рамките на Енергийната общност следва надлежно да отразява развитието на равнище ЕС и на равнище Енергийна общност, по-специално по отношение на целите за 2030 г. и намаляването на емисиите на парникови газове, както и бъдещото преразглеждане на Регламент (ЕС) № 347/2013.

                  Позицията, която трябва да се заеме от името на Съюза в Съвета на министрите, следва да бъде в подкрепа на приемането на решението.

               3.1.4.  Решения по член 91, параграф 1 от ДСЕО за установяване на нарушение на ДСЕО в следните случаи:

               Процедурата за уреждане на спор е определена в дял ІІІ, глава 1 и дял ІV, глава 1 от Процедурния правилник за уреждане на спорове съгласно Договора
                  4
               .

               а)Решение 2020/…/Mc-EnC за неизпълнение от Сърбия на Договора за създаване на Енергийна общност по дело ECS-13/17

               Съгласно постановеното от Съда на Европейския съюз достъпът на трети страни до преносните системи представлява „една от съществените мерки“
                  5
               , които договарящите страни трябва да прилагат, за да изпълнят задълженията си по ДСЕО. Съгласно член 32, параграф 1 от Директивата за природния газ договарящите страни осигуряват прилагането на система за достъп на трети страни до преносната система за природен газ за всички потребители на системата, като този достъп се извършва обективно и без дискриминация въз основа на публикуваните тарифи. Член 16, параграфи 1 и 2 от Регламента за природния газ налагат на операторите на преносни системи задължението да предоставят на участниците на пазара максималния капацитет във всички важни точки, като се отчита целостта на системата и ефикасната експлоатация на мрежата, и да прилагат и публикуват недискриминационни и прозрачни механизми за разпределение на капацитет. Съгласно член 18, параграф 3 от Регламента за природния газ във връзка с точка 3.2(1), буква а) от приложение I към него, важните точки включват всички входни и изходни точки към и от преносната мрежа за природен газ, експлоатирана от оператора на преносната система. Задълженията, свързани с достъпа на трети страни до системата за пренос на природен газ, произтичащи от достиженията на правото на Енергийната общност, бяха транспонирани в сръбското национално право със Закона за енергетиката и трябва да бъдат изпълнени от операторите на преносни системи в съответствие с правилника.

               Секретариатът на Енергийната общност счита, че Srbijagas, т.е. дружеството, което понастоящем действа като оператор на преносните системи за природен газ в Република Сърбия и отговаря за всички входни и изходни точки към/от газопреносната система на Сърбия, не е изпълнило тези задължения, като продължава едностранно да изключва капацитетите за трансграничен пренос на природен газ при входната точка Хоргош от откритите процедури за разпределяне на капацитет и по този начин не осигурява достъп на трети страни до съответната входна точка. Освен това той поставя под въпрос, с оглед на неизпълнението от страна на сръбските органи, които са компетентни да наложат съответните задължения, способността им да изпълнят тази функция.

               Секретариатът на Енергийната общност предварително установи, че поради необоснованото изключване от страна на Srbijagas на входната точка Хоргош от неограничен и недискриминационен достъп на трети страни и от открити процедури за разпределяне на капацитет, Република Сърбия е в нарушение на член 32 от Директива 2009/73/ЕО и член 16 от Регламент (ЕО) 715/2009 и следователно не изпълнява задълженията си по членове 6, 10 и 11 от Договора за създаване на Енергийна общност. Поради това Секретариатът на Енергийната общност отправи мотивирано искане до Съвета на министрите.

               С оглед на фактите и доводите, изложени в мотивираното искане, позицията, която трябва да се заеме от името на Съюза в Съвета на министрите, следва да бъде за одобрение на решението, с което се установява наличието на нарушение по дело ECS-13/17, при условие че Консултативният комитет на Енергийната общност своевременно представи становище в подкрепа на констатациите на Секретариата на Енергийната общност, т.е. преди заседанието на Съвета на министрите.

               Това одобрение обаче следва да бъде направено, при условие че обосновката в мотивираното искане бъде изменена чрез премахване на obiter dictum в точка 71 от него, която се отнася до възможна злоупотреба с господстващо положение. Този obiter dictum не е от значение за установяването на наличието на нарушение в разглеждания случай и носи риск да се създаде правна несигурност.

               б) Решение 2020/.../Mc-EnC за неизпълнение от Босна и Херцеговина на ДСЕО по дело ECS-10/18

               Член 18, параграф 1, буква в) от Договора за създаване на Енергийна общност съдържа забрана за държавна помощ, която съгласно член 19 от Договора се прилага и за публични предприятия и предприятия, на които са предоставени специални или изключителни права. В тези разпоредби, както и в член 6 от Договора, се съдържа изискване за договарящите страни да въведат съответна забрана за държавна помощ в своите национални правни системи и да осигурят нейното прилагане.

               Секретариатът на Енергийната общност установи предварително, че Съветът за държавна помощ на Босна и Херцеговина неправилно е решил, че гаранция, издадена от Федерация Босна и Херцеговина в полза на Китайската експортно-импортна банка за обезпечаване на заем от дружеството за комунални услуги Elektroprivreda Bosne i Hercegovine за проекта Tuzla 7, не представлява държавна помощ по смисъла на член 18, параграф 1, буква в) от Договора за създаване на Енергийна общност. Секретариатът оцени решението на Съвета за държавна помощ по отношение на съответствието му с определението за държавна помощ съгласно член 107, параграф 1 от ДФЕС, обхващащо следните елементи: 1) на дадено предприятие е предоставено предимство, 2) от държавата чрез държавни ресурси, 3) което поставя в по-благоприятно положение определени предприятия или определени енергийни ресурси, 4) е в състояние да наруши конкуренцията и 5) може да засегне търговията с енергия от мрежата между договарящите страни. Секретариатът стигна до предварителното заключение, че решението на Съвета за държавна помощ не съответства на определението за държавна помощ и публичната гаранция представлява държавна помощ. Тъй като Съветът за държавна помощ е държавен орган, отговорност за неговите действия носи Босна и Херцеговина, която по този начин не изпълнява задълженията си по член 18 от Договора за създаване на Енергийна общност. Секретариатът на Енергийната общност отправи до Съвета на министрите мотивирано искане за обявяване на неизпълнение от страна на Босна и Херцеговина на задълженията ѝ по член 18 от Договора за създаване на Енергийна общност.

               С оглед на фактите и доводите, изложени в мотивираното искане, позицията, която трябва да се заеме от името на Съюза в Съвета на министрите, следва да бъде за одобрение на решението, с което се установява наличието на нарушение по дело ECS-10/18, след като Консултативният комитет на Енергийната общност, след изслушването на 9 декември 2020 г., представи становище в подкрепа на констатациите на Секретариата на Енергийната общност и в зависимост от новото развитие по делото.

               3.1.5.Решения по член 92, параграф 1 от ДСЕО:

               а)Решение за приемане на мерки в отговор на сериозни и продължителни нарушения от страна на Босна и Херцеговина съгласно член 92, параграф 1 от ДСЕО по дела ECS-8/11S, ECS-2/13S и ECS-6/16S

               i)Налагане на мерки по отношение на Босна и Херцеговина съгласно член 92, параграф 1 от ДСЕО по дело ECS-8/11S

               На 16 октомври 2015 г. Съветът на министрите прие Решение 2015/10/MC-EnC, с което обяви, че Босна и Херцеговина не е изпълнила решения 2013/04/MC-EnC и 2014/04/MC-EnC на Съвета на министрите по дело ECS-8/11, свързани с неспазването от страна на Босна и Херцеговина на втория енергиен пакет (газ), и по този начин да отстрани сериозните и продължителни нарушения, установени в тези решения. Неспазването на задълженията съвпадаше с липсата на регулаторен орган с правомощия на държавно равнище, на регулаторен орган, компетентен в областта на природния газ във Федерация Босна и Херцеговина, липсата на подходящо правно, функционално и счетоводно разделяне на двете образувания, липсата на правилно определени и публикувани мрежови тарифи, настояванията, свързани с освобождаванията за нова инфраструктура, липсата на отваряне на пазара и нетранспонирането на разпоредбите на тогавашния Регламент (ЕО) № 1775/2005 за природния газ и Директива 2004/67/ЕО относно сигурността на доставките. Съветът на министрите прие следните мерки съгласно член 92 от ДСЕО:

               ·Беше суспендирано правото на Босна и Херцеговина да участва в гласуването на мерките и процедурните актове, приети съгласно глава VI от дял V (свързани с бюджета) от Договора, и от Секретариата на Енергийната общност беше поискано да суспендира прилагането на своите правила за възстановяване на разходи по отношение на представителите на Босна и Херцеговина за всички заседания, организирани от Енергийната общност.

               Действието на мерките по член 92 беше ограничено до една година и суспендирано между октомври 2016 г. и 31 март 2017 г., за да се даде възможност на Босна и Херцеговина да изпълни „Споразумението за отстраняване на сериозно и продължително нарушение съгласно Договора за създаване на Енергийна общност в газовия сектор“, подписано в предверието на Съвета на министрите на 14 октомври 2016 г.

               Тъй като Босна и Херцеговина не предприе никакви мерки за отстраняване на нарушението, мерките, приети съгласно Решение 2015/10/MC-EnC, влязоха в сила отново на 1 април 2017 г. На 29 ноември 2018 г. Съветът на министрите прие Решение 2018/17/MC-EnC за удължаване с една година на срока на действие на мерките, наложени на Босна и Херцеговина до момента. В допълнение той суспендира правото на Босна и Херцеговина да участва в гласуването на мерките, приети съгласно дял II от Договора относно приемането на нови достижения на правото на ЕС в газовия сектор от всички институции на Енергийната общност. Освен това той суспендира правото на Босна и Херцеговина да участва в гласуването на мерките по член 92 от Договора (санкциониране на нарушения на Договора).

               Тъй като Босна и Херцеговина не предприе никакви мерки за отстраняване на нарушението, установено в Решение 2018/17/MC-EnC, Секретариатът на Енергийната общност отправи на 8 октомври 2019 г. мотивирано искане до Съвета на министрите съгласно член 92 от Договора за допълнително удължаване на срока на санкциите. Това искане не беше прието от Съвета на министрите от 2019 г. поради липса на единодушие и в резултат на това срокът на действие на мерките не беше удължен. През 2019 г. позицията на Съюза, приета от Съвета на министрите, беше да подкрепи искането на Секретариата на Енергийната общност за удължаване на срока.

               В ново мотивирано искане до Съвета на министрите от 22 септември 2020 г. Секретариатът на Енергийната общност поиска отново да бъде потвърдено наличието на сериозно и продължително нарушение на задълженията по Договора от страна на Босна и Херцеговина при липсата на доказателства за усилия за тяхното коригиране. Във връзка с мерките Секретариатът предлага:

               ·да се удължи срокът на мерките, предприети преди това съгласно Решение 2015/10/EnC и Решение 2016/16/MC-EnC (суспендиране на правото на глас по бюджетни въпроси и суспендиране на прилагането на правилата за възстановяване на разходи) с две години, считано от датата на приемане на решението;

               ·да се добави мярка, състояща се в суспендиране на правото на Босна и Херцеговина да участва в гласуването на решения по член 91 от Договора до заседанието на Съвета на министрите през 2022 г.;

               ·да се удължи прилагането на мярката, състояща се в суспендиране на правото на Босна и Херцеговина да участва в гласуването на решения по член 92 от ДСЕО до заседанието на Съвета на министрите през 2022 г.

               Като се имат предвид продължителността и сериозността на установените нарушения, предложените мерки са подходящи и пропорционални, тъй като се основават на член 92, параграф 1 от ДСЕО. Поради това позицията, която трябва да се заеме от името на Съюза в Съвета на министрите, следва да бъде одобрението на проекта за решение, с изключение на мерките по член 3, параграф 1 от Решение 2016/16/MC-EnC, чието удължаване не следва да бъде одобрено.

               ii)Налагане на мерки на Босна и Херцеговина съгласно член 92, параграф 1 от ДСЕО по дело ECS-2/13S

               На 14 октомври 2016 г. Съветът на министрите прие Решение 2016/03/MC-EnC по дело ECS-02/13 за установяване на нарушение на законодателството на Енергийната общност от страна на Босна и Херцеговина, която не е гарантирала, че на цялата ѝ територия не се използват тежки течни горива, ако съдържанието на сяра в тях надвишава 1,00 тегл. %, както и че не е гарантирала, че на цялата ѝ територия не се използват газьоли, ако съдържанието на сяра в тях надвишава 0,1 тегл. %. По този начин Босна и Херцеговина не е спазила член 3, параграф 1 и член 4, параграф 1 от Директива 1999/32/EО във връзка с член 16 от Договора.

               Тъй като Босна и Херцеговина не предприе никакви мерки за отстраняване на нарушението, установено в Решение 2016/03/MC-EnC, на 12 септември 2018 г. Секретариатът на Енергийната общност отправи мотивирано искане до Съвета на министрите за образуване на дело ECS-2/13S съгласно член 92 от Договора. Със своето Решение 2018/13/MC-EnC от 29 ноември 2018 г. Съветът на министрите установи сериозно и продължително нарушение на законодателството на Енергийната общност по смисъла на член 92, параграф 1 от Договора от страна на Босна и Херцеговина, която не е отстранила нарушенията, посочени в решението на Съвета на министрите от 2016 г. Той обаче отложи приемането на мерки по член 92 от Договора за 2019 г. Поради липса на напредък Секретариатът на Енергийната общност отправи мотивирано искане до Съвета на министрите от 2019 г. с искане за налагане на мерки съгласно член 92 от Договора. Съветът на министрите обаче не прие решение поради липса на единодушие и не бяха наложени мерки. През 2019 г. Европейският съюз подкрепи налагането на такива мерки.

               Към днешна дата Босна и Херцеговина поддържа необходимостта от общо и безусловно освобождаване от разпоредбите на Директива 1999/32/ЕО. Въпреки че през юли 2020 г. тя обяви създаването на специална работна група за качеството на течните петролни горива, Секретариатът на Енергийната общност не счита това за достатъчна стъпка за отстраняване на съществуващото нарушение на правната уредба. На тази основа на 22 септември 2020 г. Секретариатът на Енергийната общност отправи мотивирано искане до Съвета на министрите със заявяване:

               ·за потвърждение, че продължава да съществува сериозно и продължително нарушение на Договора съгласно член 92, параграф 1 от ДСЕО;

               ·да бъдат наложени мерки съгласно член 92 от ДСЕО, по-специално за суспендиране на правото на Босна и Херцеговина да участва в гласуването на решения по член 91 и 92 от ДСЕО до заседанието на Съвета на министрите през 2022 г.

               Като се имат предвид продължителността и сериозността на установените нарушения, предложените мерки са подходящи и пропорционални. Поради това позицията, която трябва да се заеме от името на Съюза в Съвета на министрите, следва да бъде одобрението на проекта за решение.

               iii)Налагане на мерки по отношение на Босна и Херцеговина съгласно член 92, параграф 1 от ДСЕО по дело ECS-6/16S

               На 14 октомври 2016 г. Съветът на министрите прие Решение 2016/07/MC-EnC по дело ECS-06/16 за установяване на нарушение на законодателството на Енергийната общност от страна на Босна и Херцеговина, която не е приела и приложила законовите, подзаконовите и административните разпоредби, необходими, за да спази изискванията на третия енергиен пакет в газовия и електроенергийния сектор
                  6
                до 1 януари 2015 г., съгласно член 3, параграф 1 от Решение 2011/02/MC-EnC на Съвета на министрите, и която не е уведомила незабавно Секретариата на Енергийната общност за тези мерки. По този начин тя не е спазила членове 6 и 89 от Договора, както и член 3, параграф 1 и 2 от Решение 2011/02/MC-EnC на Съвета на министрите.

               Тъй като Босна и Херцеговина не предприе никакви мерки за отстраняване на нарушението, установено в Решение 2016/07/MC-EnC, на 12 септември 2018 г. Секретариатът на Енергийната общност отправи мотивирано искане до Съвета на министрите за образуване на дело ECS-6/16S съгласно член 92 от Договора. Със своето Решение 2018/16/MC-EnC от 29 ноември 2018 г. Съветът на министрите установи сериозно и продължително нарушение на законодателството на Енергийната общност от страна на Босна и Херцеговина, тъй като страната не е изпълнила Решение 2016/07/MC-EnC на Съвета на министрите и по този начин не е отстранила нарушенията, посочени в това решение. Той обаче отложи приемането на мерки по член 92 от Договора за 2019 г.

               Тъй като Босна и Херцеговина не предприе никакви мерки за отстраняване на нарушението, посочено в Решение 2018/16/MC-EnC, и положението по отношение на спазването от страна на Босна и Херцеговина на упоменатите по-горе задължения е продължило да бъде в нарушение на достиженията на правото на Енергийната общност, на 8 октомври 2019 г. Секретариатът на Енергийната общност отправи до Съвета на министрите искане за постановяване на мерки съгласно член 92 от Договора. Съветът на министрите обаче не прие решение в това отношение поради липсата на единодушие. Европейският съюз подкрепи в своята позиция приемането на мерките, предложени от Секретариата на Енергийната общност през 2019 г. На 22 септември 2020 г. Секретариатът отправи до Съвета на министрите ново мотивирано искане, основано на продължаващото неспазване от страна на Босна и Херцеговина на третия енергиен пакет както в газовия, така и в електроенергийния сектор. В него се изисква:

               ·за потвърждение, че продължава да съществува сериозно и продължително нарушение на Договора съгласно член 92, параграф 1 от ДСЕО;

               ·да бъдат наложени мерки съгласно член 92 от Договора, по-специално за суспендиране на правото на Босна и Херцеговина да участва в гласуването на решения по силата на членове 91 и 92 от ДСЕО до заседанието на Съвета на министрите през 2022 г.

               Като се имат предвид продължителността и сериозността на установените нарушения, предложените мерки са подходящи и пропорционални. Поради това позицията, която трябва да се заеме от името на Съюза в Съвета на министрите, следва да бъде одобрението на проекта за решение.

               б)Решение 2020/.../MC-EnC за установяване на сериозно и продължително нарушение от страна на Украйна съгласно член 92, параграф 1 от ДСЕО по дело ECS-1/18S

               Директива 2012/27/ЕС на Европейския парламент и на Съвета от 25 октомври 2012 г. относно енергийната ефективност беше включена в достиженията на правото на Енергийната общност с Решение 2015/08/MC-EnC на Съвета на министрите на Енергийната общност от 16 октомври 2015 г.

               В член 1 от Решение 2015/08/MC-EnC се изисква договарящите страни да транспонират Директива 2012/27/EС в националната правна рамка и да я прилагат, считано от 15 октомври 2017 г. В член 1 от Решение 2015/08/MC-EnC на Съвета на министрите се изисква също така от договарящите страни да предоставят на Секретариата на Енергийната общност текста на основните разпоредби на националното право, които те приемат в областта, уредена с Решение 2015/08/MC-EnC. С член 6 от Договора се налага на страните общото задължение да предприемат всички необходими мерки, общи или специални, за да осигурят изпълнението на задълженията, произтичащи от Договора. В член 89 от Договора се изисква от страните да изпълняват решенията, отнасящи се до тях, в националната си правна система в рамките на срока, определен в решението.

               С Решение 2018/06/MC-EnC на Съвета на министрите от 29 ноември 2018 г. беше установено нарушение на Договора за създаване на Енергийна общност от страна на Украйна, която не е приела законовите, подзаконовите и административните разпоредби, необходими, за да спази разпоредбите на Директива 2012/27/ЕС относно енергийната ефективност до 15 октомври 2017 г. По този начин Украйна не е спазила членове 6 и 89 от Договора за създаване на Енергийна общност, както и член 1 от Решение 2015/08/MC-EnC на Съвета на министрите. С решението на Съвета на министрите Украйна беше приканена да коригира това нарушение до 1 юли 2019 г. и да докладва редовно на Секретариата и на Постоянната група на високо равнище. Секретариатът на Енергийната общност установи, че към днешна дата Украйна не е предприела необходимите мерки, за да изпълни задълженията си по Директива 2012/27/ЕС, установени в Решение 2018/06/MC-EnC на Съвета на министрите. Поради това той отправи искане до Съвета на министрите за решение за установяване на наличието на сериозно и продължително нарушение на ДСЕО от страна на Украйна по смисъла на член 92, параграф 1 от Договора.

               Позицията, която трябва да се заеме от името на Съюза в Съвета на министрите, следва да отчита вече постигнатия от Украйна напредък по този въпрос, както и планираната техническа помощ от ЕС за Украйна в областта на енергийната ефективност, която ще бъде предоставена от 1 декември 2020 г. за период от две години. Тази техническа помощ следва да даде възможност на Украйна ефективно да приведе националното си законодателство в съответствие с разпоредбите на Директива 2012/27/EС. Поради това крайният срок за докладване и за отстраняване на установените нарушения следва да изтече до датата на заседанието на Съвета на министрите през 2021 г. вместо до 1 юли 2021 г., както беше предложено от Секретариата на Енергийната общност.

               Позицията, която трябва да се заеме от името на Съюза в Съвета на министрите, следва да бъде одобрение на решението на Съвета на министрите, с което се установява наличието на сериозно и продължително нарушение по дело ECS-1/18S, при условие че крайният срок за докладване на Съвета на министрите от Украйна и за отстраняване на нарушението от страна на Украйна се определя на датата на заседанието на Съвета на министрите през 2021 г.

               в) Решение 2020/.../Mc-EnC за неизпълнение от Сърбия на ДСЕО по дело ECS-10/17S

               Отделянето на операторите на преносни системи (ОПС) представлява една от основните концепции, залегнали в третия енергиен пакет. То изисква ефективното отделяне на дейностите по пренос на енергия от свързаните с производството и доставките интереси. В случай на сертифициране на оператор на преносна система, който се контролира от лице или лица от трета държава или трети държави, се прилага член 11 от Директивата за природния газ
                  7
               . В член 10 от Директивата за природния газ се предвижда, че преди дадено предприятие да бъде одобрено и определено за оператор на преносна система, то трябва да бъде сертифицирано. За да бъде сертифицирано, предприятието трябва да изпълни изискванията за отделяне съгласно третия енергиен пакет, т.е. член 9 от Директивата за природния газ.

               Директивата за природния газ, както и Регламентът за природния газ
                  8
                бяха включени в достиженията на правото на Енергийната общност с Решение 2011/02/MC-EnC на Съвета на министрите от 6 октомври 2011 г.

               Секретариатът на Енергийната общност установи, че като е сертифицирала Yugorosgaz-Transport по модела ISO, Република Сърбия не е изпълнила задълженията си по член 10, член 14, параграф 2, букви а), б) и г), членове 11 и 15 от Директива 2009/73/ЕО, както и член 24 от Регламент (ЕО) 715/2009, както са включени в достиженията на правото на Енергийната общност. През 2019 г. Съветът на министрите обяви в своето Решение 2019/02/MC-EnC, че Република Сърбия не е изпълнила задълженията си, произтичащи от Директивата за природния газ и Регламента за природния газ. Секретариатът твърди, че до момента Република Сърбия не е приложила Решение 2019/02/MC-EnC и не е отстранила посоченото нарушение на достиженията на правото на Енергийната общност. Поради това Секретариатът на Енергийната общност отправи до Съвета на министрите искане за установяване на сериозно и продължително нарушение на задълженията по ДСЕО по смисъла на член 92, параграф 1 от него.

               С оглед на фактите и доводите, изложени в искането на Секретариата на Енергийната общност, позицията, която трябва да се заеме от името на Съюза в Съвета на министрите, следва да бъде за одобрение на решението, с което се установява наличието на сериозно и продължително нарушение по дело ECS-10/17S.

               3.1.6.Назначаване на членовете на Консултативния комитет в съответствие с член 32, параграф 3 от правилника съгласно Процедурен акт № 2008/01/MC-EnC относно Процедурния правилник за уреждане на спорове, изменен с Процедурен акт 2015/04/MC-EnC

               С предложените назначения мандатите на настоящите членове и заместник-членове на Консултативния комитет ще бъдат удължени с допълнителен срок до 31 декември 2024 г. в съответствие с член 32, параграф 3 от Процедурен акт № 2008/01/MC-EnC относно Процедурния правилник за уреждане на спорове, изменен с Процедурен акт 2015/04/MC-EnC.

               От името на Европейския съюз Комисията възнамерява да подкрепи предложените назначения.

               3.2.Предвидени актове на ПГВР

               Посоченият по-горе въпрос (раздел 2.3) изисква решение на ПГВР, в което позицията на Европейския съюз ще се изразява от представителя на Европейската комисия.

               През 2011 г. ПГВР прие Процедурен акт № 01/2011 PHLG-EnC за определяне на правилата, уреждащи арбитражната процедура по въпроси, свързани с персонала, съгласно член 14 от Правилника за персонала на Енергийната общност. Опитът, натрупан при прилагането на този процедурен акт, показа, че настоящите процедурни правила трябва да бъдат подобрени, за да се гарантира принципът на справедлив съдебен процес и да се допринесе за създаването на продуктивна работна среда в рамките на Секретариата на Енергийната общност. В този контекст предложеното решение на ПГВР изменя правилата, уреждащи процедурата пред Арбитражния комитет, както е предвидено в Процедурен акт № 01/2011 PHLG-EnC. Основните елементи на предвидените изменения са:

               ·предоставяне на възможност на Комисията и на другите договарящи страни да назначат постоянни представители в Арбитражния комитет, които ще бъдат в готовност да отправят искания за арбитраж в кратък срок;

               ·предоставяне на възможност на Арбитражния комитет да поеме функциите си, ако някои представители не са били назначени навреме;

               ·оправомощаване на Арбитражния комитет да откаже да одобри споразумение, ако то води до финансови последици за бюджета на Енергийната общност, които са явно несъвместими с принципа на добро финансово управление; и

               ·предоставяне на възможност на Арбитражния комитет да отправя препоръки до Секретариата на Енергийната общност и да информира Съвета на министрите за това, в случай че дадена арбитражна процедура покаже наличието на структурни недостатъци в Секретариата на Енергийната общност.

               От съображения за ефективност и при условие че бъде прието предложеното изменение на Процедурен акт № 01/2011 PHLG-EnC от ПГВР, Комисията назначи г-н Manuel Kellerbauer за постоянен член на Арбитражния комитет, представляващ Европейската комисия, и г-н Lars Albath за постоянен заместник-член на Арбитражния комитет, представляващ Европейската комисия. Тези две длъжностни лица на Комисията разполагат с необходимия експертен опит, за да изпълняват функциите си, а тяхната безпристрастност или независимост са извън всякакви обосновани съмнения. Те ще действат при пълна независимост и няма да се подчиняват на никакви указания в качеството си на членове на Арбитражния комитет.

               На тази основа позицията, която трябва да се заеме от името на Европейския съюз в рамките на ПГВР, следва да бъде одобрение на проекта на процедурен акт на ПГВР за изменение на Процедурен акт № 01/2011 PHLG-EnC на Постоянната група на високо равнище на Енергийната общност от 23 март 2011 г. за определяне на правилата, уреждащи арбитражната процедура по въпроси, свързани с персонала, съгласно член 14 от Правилника за персонала на Енергийната общност. Незначителни промени в проекта на решение на ПГВР могат да бъдат договорени с оглед на коментарите на договарящите страни от Енергийната общност или на Секретариата на Енергийната общност преди или по време на заседанието на ПГВР.

               Съветът следва също така да потвърди, при условие че ПГВР приеме предложеното изменение на Процедурен акт № 01/2011 PHLG-EnC, назначаването от Европейската комисия на посочените две длъжностни лица на Комисията като постоянен член и постоянен заместник-член на Арбитражния комитет, представляващи Европейската комисия.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  9
               .

               4.1.2.Приложение в настоящия случай

               Съветът на министрите и ПГВР са органи, създадени със споразумение, а именно по силата на Договора за създаване на Енергийна общност.

               Актовете, които Съветът на министрите и ПГВР са приканени да приемат, представляват актове с правно действие. Предвиденият акт ще бъде обвързващ съгласно международното право в съответствие с член 76 от ДСЕО, по силата на който решението е правно обвързващо спрямо субектите, към които е адресирано.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в настоящия случай

               Основната цел и съдържание на предвидения акт са свързани с енергетиката.

               Поради това материалноправното основание за предложеното решение е член 194 от ДФЕС.

               4.3.Заключение

               Правното основание за предложеното решение следва да бъде член 194 във връзка с член 218, параграф 9 от ДФЕС.

               2020/0346 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Съвета на министрите на Енергийната общност и в Постоянната група на високо равнище на Енергийната общност (Тиват, Черна гора, 16 и 17 декември 2020 година)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Договорът за създаване на Енергийна общност („Договорът“) беше сключен от Съюза с Решение 2006/500/ЕО на Съвета от 29 май 2006 г.
                  10
                и влезе в сила на 1 юли 2006 г.

               (2)Съгласно членове 47 и 76 от Договора Съветът на министрите може да приема мерки под формата на решение или препоръка.

               (3)Съветът на министрите, по време на своето 18-о заседание на 17 декември 2020 г., следва да приеме редица актове, изброени в приложение 1 към настоящото решение.

               (4)По време на своето 59-о заседание на 16 декември 2020 г. Постоянната група на високо равнище следва да приеме акта, посочен в приложение 2 към настоящото решение.

               (5)Целесъобразно е да се установи позицията, която трябва да се заеме от името на Съюза в Съвета на министрите и в Постоянната група на високо равнище, тъй като предвидените актове ще имат правно действие за Съюза.

               (6)Целта на предвидените актове е да се улесни постигането на целите на Договора и работата на Секретариата на Енергийната общност във Виена, който, наред с другото, предоставя административна помощ на Съвета на министрите.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на 18-ата сесия на Съвета на министрите, насрочена да се проведе в Тиват, Черна гора на 17 декември 2020 г., по въпросите, попадащи в обхвата на член 218, параграф 9 от ДФЕС, е определена в приложение 1 към настоящото решение.

               Член 2

               Позицията, която трябва да се заеме от името на Съюза на 59-ото заседание на Постоянната група на високо равнище, насрочено да се проведе в Тиват, Черна гора на 16 декември 2020 г., по въпросите, попадащи в обхвата на член 218, параграф 9 от ДФЕС, е определена в приложение 2 към настоящото решение.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 198, 20.7.2006 г., стp. 15.

                     (2)

                        D/2015/09/MC-EnC

                     (3)

                        D/2015/09/MC-EnC

                     (4)

                        Процедурен акт 2008/01/MC-EnC относно Процедурен правилник за уреждане на спорове съгласно Договора, изменен с Процедурен акт 2015/04/MC-EnC от 16 октомври 2015 г. за изменение на Процедурен акт 2008/01/MC-EnC от 27 юни 2008 г. относно Процедурен правилник за уреждане на спорове съгласно Договора.

                     (5)

                        Решение на Съда на ЕС от 22 май 2008 г., citiworks AG, C-439/06, ECLI:EU:C:2008:298, т. 44; решение на Съда на ЕС от 9 октомври 2008 г., Sabatauskas и други, C-239/07, ECLI:EU:C:2008:551, т. 33; решение на Съда на ЕС от 29 септември 2016 г., Essent Belgium NV, C-492/14, ECLI:EU:C:2016:732, т. 76.

                     (6)

                        Директива 2009/72/ЕО, Директива 2009/73/ЕО, Регламент (ЕО) № 714/2009 и Регламент (ЕО) № 715/2009.

                     (7)

                        Директива 2009/73/ЕО на Европейския парламент и на Съвета от 13 юли 2009 г. относно общите правила за вътрешния пазар на природен газ и за отмяна на Директива 2003/55/ЕО.

                     (8)

                        Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ и за отмяна на Регламент (ЕО) № 1775/2005.

                     (9)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (10)

                        ОВ L 198, 20.7.2006 г., стp. 15.

    ---documentbreak---

               ЕВРОПЕЙСКА КОМИСИЯ
            Брюксел, 26.11.2020
            COM(2020) 781 final
            ПРИЛОЖЕНИЯ
            към
            Предложение за решение на Съвета
            относно позицията, която трябва да се заеме от името на Европейския съюз в Съвета на министрите на Енергийната общност и в Постоянната група на високо равнище на Енергийната общност (Тиват, Черна гора, 16 и 17 декември 2020 година)

               ПРИЛОЖЕНИЕ I

               Съвет на министрите

               1.Решение 2020/.../MC-EnC относно прилагането на Регламент (ЕС) 2019/2146 на Комисията от 26 ноември 2019 г. за изменение на Регламент (ЕО) № 1099/2008 на Европейския парламент и на Съвета относно статистиката за енергийния сектор, що се отнася до актуализирането на годишните, месечните и краткосрочните месечни статистически данни за енергийния сектор

               Позицията, която трябва да се заеме от името на Европейския съюз, е в полза на одобрение на проекта за решение в съответствие с Решение на Комисията от 26 ноември 2020 г. (C(2020) 8439 final) за изготвяне на предложение на Комисията до Съвета на министрите на Енергийната общност за решение на Съвета на министрите от Енергийната общност относно прилагането на Регламент (ЕС) 2019/2146 на Комисията от 26 ноември 2019 г. за изменение на Регламент (ЕО) № 1099/2008 на Европейския парламент и на Съвета относно статистиката за енергийния сектор, що се отнася до актуализирането на годишните, месечните и краткосрочните месечни статистически данни за енергийния сектор.

               2.Решение 2020/.../MC-EnC относно прилагането на Регламент за изпълнение (ЕС) 2019/803 на Комисията от 17 май 2019 г. относно техническите изисквания към съдържанието на докладите за качеството на европейските статистически данни за цените на природния газ и електроенергията съгласно Регламент (ЕС) 2016/1952 на Европейския парламент и на Съвета

               Позицията, която трябва да се заеме от името на Европейския съюз, е в полза на одобрение на проекта за решение в съответствие с Решение на Комисията от 26 ноември 2020 г. (C(2020) 8439 final) за изготвяне на предложение на Комисията до Съвета на министрите на Енергийната общност за решение на Съвета на министрите от Енергийната общност относно прилагането на Регламент за изпълнение (ЕС) 2019/803 на Комисията от 17 май 2019 г. относно техническите изисквания към съдържанието на докладите за качеството на европейските статистически данни за цените на природния газ и електроенергията съгласно Регламент (ЕС) 2016/1952 на Европейския парламент и на Съвета.

               3.Решение 2020/.../MC-EnC относно съставянето на списък с проекти от интерес за Енергийната общност

               Позицията, която трябва да се заеме от името на Европейския съюз, е в полза на одобрение на проекта за решение, както е посочено в допълнението към настоящото приложение.

               4.РЕШЕНИЯ ПО ЧЛЕН 91, ПАРАГРАФ 1 ОТ ДСЕО ЗА УСТАНОВЯВАНЕ НА НАРУШЕНИЕ НА ДОГОВОРА ЗА СЪЗДАВАНЕ НА ЕНЕРГИЙНА ОБЩНОСТ ПО СЛЕДНИТЕ ДЕЛА:

               Позицията, която трябва да се заеме от името на Европейския съюз, е в полза на одобрение на проекта за решение по член 91, параграф 1 от ДСЕО за установяване на нарушение по:

               а)Дело ECS-13/17 (Сърбия), при условие че Консултативният комитет на Енергийната общност представи становище в подкрепа на констатациите на Секретариата на Енергийната общност преди заседанието на Съвета на министрите и че в точка 71 от мотивираното искане се премахне obiter dictum.

               б)Дело ECS-10/18 (Босна и Херцеговина), след като Консултативният комитет на Енергийната общност, след изслушването на 9 декември 2020 г., представи становище в подкрепа на констатациите на Секретариата на Енергийната общност и в зависимост от новото развитие по делото.

               5.РЕШЕНИЯ ПО ЧЛЕН 92, ПАРАГРАФ 1 ОТ ДСЕО ЗА ПРИЕМАНЕ НА МЕРКИ В ОТГОВОР НА ТЕЖКИ И СИСТЕМНИ НАРУШЕНИЯ НА ДОГОВОРА ЗА СЪЗДАВАНЕ НА ЕНЕРГИЙНА ОБЩНОСТ ОТ СТРАНА НА БОСНА И ХЕРЦЕГОВИНА ПО ДЕЛА ECS-8/11S, ECS-2/13S И ECS-6/16S, ОТ СТРАНА НА УКРАЙНА ПО ДЕЛО ECS-1/18S И ОТ СТРАНА НА СЪРБИЯ ПО ДЕЛО ECS-10/17S.

               Позицията, която трябва да се заеме от името на Европейския съюз, е в полза на одобрение на проектите за решения по член 92, параграф 1 от ДСЕО по отношение на Босна и Херцеговина по дела ECS-2/13S и ECS-6/16S. Що се отнася до дело ECS-8/11S по отношение на Босна и Херцеговина, позицията, която трябва да се заеме от името на Европейския съюз в Съвета на министрите, е в полза на одобрение на проекта за решение, с изключение на мерките по член 3, параграф 1 от Решение 2016/16/MC-EnC, чието удължаване не следва да бъде одобрено.

               Позицията, която трябва да се заеме от името на Европейския съюз в Съвета на министрите по отношение на Украйна по дело ECS-1/18S, следва да бъде одобрение на решението на Съвета на министрите, с което се установява наличието на сериозно и продължително нарушение, при условие че крайният срок за докладване пред Съвета на министрите от Украйна и за отстраняване на нарушението от страна на Украйна се определи като датата на заседанието на Съвета на министрите през 2021 г.

               Позицията, която трябва да се заеме от името на Европейския съюз в Съвета на министрите, е в полза на одобрение на решението за установяване на наличието на сериозно и продължително нарушение на член 92, параграф 1 от ДСЕО от страна на Сърбия по дело ECS-10/17S.

               6.Назначаване на членовете на Консултативния комитет в съответствие с член 32, параграф 3 от правилника съгласно Процедурен акт № 2008/01/MC-EnC относно Процедурния правилник за уреждане на спорове, изменен с Процедурен акт 2015/04/MC-EnC

               Позицията, която трябва да се заеме от името на Европейския съюз, е в полза на подкрепа на предложените назначения.

               ДОБАВКА КЪМ ПРИЛОЖЕНИЕ І

               Решение 2020/.../MC-EnC за изготвяне на списък с проекти от интерес за Енергийната общност („списък на Енергийната общност“)

               СЪВЕТЪТ НА МИНИСТРИТЕ НА ЕНЕРГИЙНАТА ОБЩНОСТ,

               като взе предвид Договора за създаване на Енергийна общност (наричан по-нататък „Договорът“) и по-специално членове 2, 26, 27 и 82 от него,

               като взе предвид решението на Съвета на министрите на Енергийната общност D/2015/09/MC-EnC относно прилагането на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура, и по-специално член 3, параграф 4 от посочения регламент, възприет в рамките на Енергийната общност,

               като взе предвид предложението от Секретариата на Енергийната общност,

               като има предвид, че:

               (1)
                     Съветът на министрите на Енергийната общност прие на 16 октомври 2015 г. Решение
                  1
                относно прилагането на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура.

               (2)
                     По силата на член 82 от Договора мерки се предлагат от някоя от страните или от Секретариата.

               (3)
                     Проектите, предложени за включване в списъка с проекти от интерес за Енергийната общност (ПИЕО), бяха оценени от групите и отговарят на критериите, определени в регламента.

               (4)
                     Проектът на предварителен списък на ПИЕО беше одобрен от групите на срещи на техническо равнище. След положителното становище на Регулаторния съвет на Енергийната общност относно последователното прилагане на критериите за оценка и на анализа на разходите и ползите, предложеният списък беше обсъден и одобрен на 56-ото заседание на Постоянната група на високо равнище (ПГВР) на Енергийната общност на 16 юли 2020 г. и това решение беше финализирано и одобрено от ПГВР, която в случая действа като орган за вземане на решения.

               (5)
                     По отношение на проектите, предложени за включване в списъка на Енергийната общност, бяха проведени консултации с организации, представляващи съответните заинтересовани страни, включително производители, оператори на разпределителни системи, доставчици, потребителски организации и организации за защита на околната среда.

               (6)
                     Включването на списъка с ПИЕО не засяга резултатите от съответната оценка за въздействие на околната среда и процедурата за издаване на разрешително. Съгласно член 5, параграф 8 от приетия регламент, проект, който не съответства на нормативната уредба на Енергийната общност, може да отпадне от списъка на тази общност. Изпълнението на ПИЕО, включително тяхното съответствие с нормативната уредба на Енергийната общност, следва да се наблюдава в съответствие с член 5 от регламента.

               (7)
                     Съгласно член 3, параграф 4, втора алинея от приетия регламент, списъкът на Енергийната общност се изготвя на всеки две години с решение съгласно дял III от Договора.

               ПРИЕ НАСТОЯЩОТО РЕШЕНИЕ:

               Член 1

                  Приема се списъкът с ПИЕО, както е изложен в приложението към настоящото решение.

               Член 2

               Настоящото решение влиза в сила в деня на приемането му.

               Адресати на настоящото решение са договарящите страни на Енергийната общност.

               Съставено в Тиват на … 2020 година.

               За председателя

               Обяснителен меморандум

               1. Увод

               Съветът на министрите на Енергийната общност прие на 16 октомври 2015 г. Решение относно прилагането на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура
                  2
               . Целта на тази мярка беше да се създаде правна рамка за подреждане по важност на ключовите енергийни инфраструктурни проекти между договарящите страни и между договарящите страни и държави — членки на ЕС.

               Регламент (ЕС) № 347/2013, приет в рамките на Енергийната общност, установява всеобхватна рамка за рационализиране на процедурите по издаване на разрешения, регулиране и разпределяне на разходите в договарящите се страни. Съгласно него също така се изисква, при спазването на няколко критерия, с решение на Съвета на министрите да се състави съгласно дял III от ДСЕО списък с приоритетни инфраструктурни проекти, наречен „Проекти от интерес за Енергийната общност (ПИЕО)“. Крайният срок за транспониране на основните разпоредби на регламента и крайният срок за изготвяне на първия списък с ПИЕО беше 31 декември 2016 г. Списъкът се актуализира на всеки две години.

               В съответствие с разпоредбите на Регламент (ЕС) № 347/2013, възприет в Енергийната общност, бяха създадени две работни групи, за да се изготви списък с ПИЕО. Проектите, представени от организаторите на проекти, бяха обсъдени в рамките на обществена консултация, организирана от Секретариата на Енергийната общност на 30 март 2020 г. През 2020 г. проектите бяха оценени по отношение на допустимостта им за получаване на статут на ПИЕО. Беше извършен анализ на разходите и ползите на всеки проект, завършил с класирането на проектите според конкретни резултати в зависимост от степента на изпълнение на критериите. В края на процеса, при единодушие, беше представен проект на предварителен списък с ПИЕО на органа за вземане на решения — Постоянната група на високо равнище (ПГВР) на Енергийната общност, който беше одобрен на 16 юли 2020 г. След положителното становище на Регулаторния съвет на Енергийната общност, получено на 28 юли 2020 г., окончателният списък с ПИЕО следва да бъде одобрен от Съвета на министрите на 17 декември 2020 г.

               Приложението със съответния списък с проекти ще бъде изготвено след приключването на процеса на вземане на решение съгласно описаното по-горе.

               2. Правно основание за предложението

               Съгласно член 82 от ДСЕО Съветът на министрите предприема мерки съгласно дял III по предложение на някоя от страните или на Секретариата.

               Съгласно член 7, параграф 5, буква а) от решението Съветът на министрите съставя списъка с проекти от интерес за Енергийната общност чрез решение съгласно дял III от Договора.

               Секретариатът представя предложения списък с ПИЕО в приложението по инициатива на групата за електроенергетика, съответно групата за природен газ и нефт, и със съгласието на службите на Европейската комисия. Ако и доколкото Секретариатът бива уведомен за всякакви опасения относно съответствието на проект от интерес за Енергийната общност с правото на тази общност, той може да предложи на Съвета на министрите да премахне проекта от списъка в съответствие с член 5, параграф 8 от Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура, включен в законодателството на Енергийната общност.

               ПРИЛОЖЕНИЕ

               Списък с ПИЕО в електроенергетиката

                        EL_01

                        Трансбалкански коридор

                        a

                        Нов въздушен електропровод 400 kV SS Kragujevac 2 (RS) — SS Kraljevo 3 (RS), с модернизация на високоволтовата част в SS Kraljevo 3 (RS) до напрежение 400 kV

                        б

                        Нов двоен въздушен електропровод 400 kV SS Obrenovac (RS) — SS Bajina Basta (RS) с модернизация на SS Bajina Basta (RS) до напрежение 400 kV

                        в

                        Нов електропровод 400 kV за свързване между SS Bajina Basta (RS) — Visegrad (BA) — Pljevlja (ME)

               Списък на ПИЕО в газовия сектор

                        Наименование на проекта

                        Група

                        Gas_13

                        Газопровод Албания — Косово
                           3* (ALKOGAP)

                        Предоставяне на група проекти, конкурентни на проекта на Косово

                        Gas_26

                        Междусистемна връзка Северна Македония — Косово

                        Предоставяне на група проекти, конкурентни на проекта на Косово

                        Gas_11

                        Междусистемна връзка Сърбия — Северна Македония

                        Предоставяне на група проекти, конкурентни на проекта на Северна Македония

                        Gas_09

                        Междусистемна връзка България — Сърбия (PCI) като конкурентен проект с разширяване на Турски поток (TurkStream) в Сърбия (проект Gastrans)

                        няма данни

               Списък на ПИЕО в нефтения сектор

                        Oil_01

                        Нефтопровод Украйна — Полша (Brody — Adamowo)

               ПРИЛОЖЕНИЕ II

               ПГВР

               Процедурен акт 2020/…/PHLG-EnC за изменение на Процедурен акт № 01/2011 PHLG –EnC на Постоянната група на високо равнище на Енергийната общност за определяне на правилата, уреждащи арбитражната процедура по въпроси, свързани с персонала, съгласно член 14 от Правилника за персонала

               Позицията, която трябва да се заеме от името на Европейския съюз, е в полза на одобрение на проекта на процедурен акт в съответствие с Решение на Комисията от 26 ноември 2020 г. (C(2020) 8437 final) за изготвяне на предложение на Комисията до Постоянната група на високо равнище на Енергийната общност за изменение на Процедурен акт № 01/2011 PHLG-EnC на Постоянната група на високо равнище на Енергийната общност от 23 март 2011 г. за определяне на правилата, уреждащи арбитражната процедура по въпроси, свързани с персонала, съгласно член 14 от Правилника за персонала на Енергийната общност.

               Незначителни промени в проекта на процедурен акт могат да бъдат договорени с оглед на коментарите на договарящите се страни от Енергийната общност или от Секретариата на Енергийната общност преди или по време на заседанието на ПГВР.

               В този контекст Съветът потвърждава, при условие че бъде прието от Постоянната група на високо равнище, предложеното изменение на Процедурен акт № 01/2011 PHLG-EnC от ПГВР относно назначаването на г-н Manuel Kellerbauer за постоянен член на Арбитражния комитет, представляващ Европейската комисия, и на г-н Lars Albath за постоянен заместник-член на Арбитражния комитет, представляващ Европейската комисия.

                     (1)

                        Решение D/2015/09/MC-EnC

                     (2)

                        D/2015/09/MC-EnC

                     (3)

                     *Това название не засяга позициите по отношение на статута и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.